U-I-56/04
Natisni
Opravilna št.:
U-I-56/04
Datum odločitve:
1. 4. 2004
ECLI:
ECLI:SI:USRS:2004:U.I.56.04
Akt:
Zakon o finančnem poslovanju podjetij (Uradni list RS, št. 54/99 in 110/99) (ZFPPod), 4. in 5. odst. 27. čl.
Izrek:
Pobudi za začetek postopka za oceno ustavnosti četrtega in petega odstavka 27. člena Zakona o finančnem poslovanju podjetij (Uradni list RS, št. 54/99 in 110/99) se zavrneta.
Evidenčni stavek:
Z navedbami, ki se nanašajo na domnevno neustavnost pravne domneve, pobudnika le ponavljata razloge, ki so že bili predmet presoje pred Ustavnim sodiščem. S tem, ko zatrjujeta, da zakonska ureditev neenako obravnava pravne naslednike glede na to, ali gre za tujce ali slovenske državljane (neskladje s 14. členom Ustave), sicer navajata še dodaten razlog, ki ga Ustavno sodišče pri presoji navedene določbe ni izrecno upoštevalo, vendar pa z njim zatrjevane kršitve ustavnih določb ne izkažeta. Izpodbijana ureditev sama po sebi namreč ne ločuje med pravnimi nasledniki družbe različnega izvora, kakor zmotno menita pobudnika. V smislu izpodbijane zakonske ureditve in zgoraj navedene odločbe Ustavnega sodišča je vsak aktivni družbenik lahko pravni naslednik izbrisane družbe, ne glede na to ali je slovenski državljan ali tujec.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
5.2.2.4 - Temeljne pravice - Enakost (14.2) - Kriteriji razlikovanja (14.1) - Državljanstvo.
Pravna podlaga:
Člen 14.1, 14.2, Ustava [URS]
Člen 26.2, Zakon o Ustavnem sodišču[ZUstS]
Opomba:
K obravnavani zadevi je bila s sklepom Ustavnega sodišča z dne 1. 4. 2004 pridružena zadeva št. U-I-57/04 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marijan Sajovic, Kranj in Boris Fatur, Pivka
Datum vloge:
27. 2. 2004
Vrsta odločitve:
sklep
Vrsta rešitve:
zavrnitev
Dokument:
US23268
Dokument v PDF obliki:
U-I-56-04.pdf
121 KB
Prenesite datoteko
U-I-56/04-6
1. 4. 2004
SKLEP
Ustavno sodišče je v postopku za preizkus pobud Marijana Sajovica iz Kranja in Borisa Faturja iz Pivke na seji dne 1. aprila 2004
sklenilo:
Pobudi za začetek postopka za oceno ustavnosti četrtega in petega odstavka 27. člena Zakona o finančnem poslovanju podjetij (Uradni list RS, št. 54/99 in 110/99) se zavrneta.
Obrazložitev
A.
1. Pobudnika izpodbijata četrti in peti odstavek 27. člena Zakona o finančnem poslovanju podjetij (v nadaljevanju ZFPPod) "v zvezi z 394. členom ZGD". Navedeni določbi naj bi bili v neskladju z Ustavo, ker v primeru izbrisa družbe po tem zakonu določata domnevo glede pravnega nasledstva izbrisane družbe in ker naj ne bi omogočali ugotavljanja pravnega nasledstva v sodnem postopku v okviru instituta spregleda pravne osebnosti. Pobudnika menita, da tak avtomatizem, ki naj ga ne bi poznala nobena druga država in ne mednarodno pravo, povzroča razlikovanje med tistimi pravnimi nasledniki, ki so slovenski državljan, in tistimi, ki so tuje fizične ali pravne osebe. Zoper slednje naj zaradi drugačne ureditve v drugih državah izpeljava postopka po izbrisu družbe ne bi bila možna. Menita, da je taka ureditev v nasprotju s členi 8, 13, 14, 49, 74 in 79 Ustave. Pobudnika, ne da bi izrecno izpodbijala zakonsko določbo, še navajata, da naj bi ozki pritožbeni razlogi iz 30. člena ZFPPod kršili tudi 22. in 23. člen Ustave. Svoj pravni interes utemeljujeta z zatrjevanjem, da sta bili družba Sadje Kranj in družba Fitas izbrisani iz sodnega registra na podlagi 35. člena ZFPPod, zaradi česar sta sama kot družbenika postala pravna naslednika in sicer Marijan Sajovic prvo navedene družbe, Boris Fatur pa drugo navedene družbe.
Predlagata tudi, naj Ustavno sodišče izda začasno odredbo po Zakonu o izvršbi in zavarovanju (Uradni list RS, št. 51/98 in nasl. - ZIZ).
B.
2. Ustavno sodišče je pobudi zaradi skupnega obravnavanja in odločanja združilo.
3. Pobudi za začetek postopka za oceno ustavnosti četrtega in petega odstavka 27. člena ZFPPod sta očitno neutemeljeni. Ustavno sodišče je že presojalo ustavnost izpodbijane določbe ZFPPod z odločbo št. U-I-135/00 z dne 9. 10. 2002 (Uradni list RS, št. 93/02 in OdlUS XI, 211) in odločilo, da se navedeni določbi razveljavita, kolikor se nanašata na družbenike, ki v smislu obrazložitve odločbe niso odgovorni za obveznosti družbe. Z navedbami, ki se nanašajo na domnevno neustavnost pravne domneve, pobudnika le ponavljata razloge, ki so že bili predmet presoje pred Ustavnim sodiščem. S tem, ko zatrjujeta, da zakonska ureditev neenako obravnava pravne naslednike glede na to, ali gre za tujce ali slovenske državljane (neskladje s 14. členom Ustave), sicer navajata še dodaten razlog, ki ga Ustavno sodišče pri presoji navedene določbe ni izrecno upoštevalo, vendar pa z njim zatrjevane kršitve ustavnih določb ne izkažeta. Izpodbijana ureditev sama po sebi namreč ne ločuje med pravnimi nasledniki družbe različnega izvora, kakor zmotno menita pobudnika. V smislu izpodbijane zakonske ureditve in zgoraj navedene odločbe Ustavnega sodišča je vsak aktivni družbenik lahko pravni naslednik izbrisane družbe, ne glede na to ali je slovenski državljan ali tujec. Zgolj pavšalno navajanje, da druge države izpodbijane ureditve ne poznajo, neenakega obravnavanja oseb z vidika Ustave ne more utemeljiti. Pobudnika zatrjujeta tudi neskladnost ureditve s členi 8, 13, 49, 74 in 79 Ustave ter smiselno tudi kršitev mednarodnega prava, vendar teh domnevnih kršitev z ničemer ne konkretizirata, zato jih Ustavno sodišče ni moglo preizkusiti. Glede na navedeno je Ustavno sodišče pobudi kot očitno neutemeljeni zavrnilo.
C.
4. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: podpredsednik dr. Janez Čebulj ter sodnici in sodniki dr. Zvonko Fišer, Lojze Janko, mag. Marija Krisper Kramberger, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj